Správa
o činnosti krajských úradov a okresných úradov za rok 2001

Úvod
Krajské úrady a okresné úrady zabezpečovali v roku 2001 okrem výkonu štátnej správy  na jednotlivých úsekoch štátnej  správy v ich pôsobnosti, úloh v sociálno-ekonomickom rozvoji krajov a okresov a úloh súvisiacich so zriaďovateľskou pôsobnosťou k štátnym rozpočtovým organizáciám, štátnym príspevkovým organizáciám a zaradeniam aj úlohy súvisiace s prípravou prechodu niektorých ich pôsobností na obce a na vyššie územné celky podľa zákona č. 416/2001 Z.z.  o prechode niektorých pôsobností z orgánov štátnej správy na obce a na vyššie územné celky a s konkrétnym  vykonaním prechodu pôsobností k 1.1. 2002.

I. Zabezpečovanie úloh na jednotlivých úsekoch štátnej správy
I.1. Dodržiavanie všeobecne záväzných právnych  predpisov

	Obdobne ako v predchádzajúcich rokoch  aj v roku 2001 bolo dodržiavanie všeobecne záväzných právnych predpisov predmetom kontroly a previerok orgánov prokuratúry, finančnej kontroly a Úradu vlády SR, sekcie kontroly. V KÚ v Bratislave  Správa finančnej kontroly a Úrad vlády SR poukázali na porušenie niektorých ustanovení zákonov vo veciach účtovníctva, správy majetku štátu a v riešení sťažností a uložili opatrenia na odstránenie nedostatkov. V KÚ  v Nitre bola na úseku ochrany prírody vykonaná previerka krajskou prokuratúrou, pričom nedošlo k podaniu protestu prokurátora. Raz bol krajský úrad  zastupovaný na súde vo veci preskúmavania rozhodnutí na úseku  štátnej vodnej správy. Napriek dodržiavaniu zákonnosti bolo v jednom zariadení sociálnych služieb zistené porušenie zákonnosti pri výberovom konaní. Riaditeľ tohto zariadenia bol upozornený na porušenie pracovnej disciplíny a neboli mu vyplatené odmeny za II. polrok.

	Vo veľkom rozsahu sa uplatňuje kontrola dodržiavania všeobecne záväzných právnych predpisov v činnosti KÚ a OÚ vlastnými kontrolnými orgánmi, ktorými sú odbory kontroly krajských úradov, úseky kontroly okresných úradov a odvetvovými odbormi. Svedčí o tom počet 95 kontrol vykonaných v štátnych rozpočtových organizáciách a štátnych príspevkových organizáciách v zriaďovateľskej pôsobnosti KÚ v Žiline, ktoré vykonal odbor kontroly a 175 kontrol vykonaných odvetvovými odbormi, z ktorých bolo vypracovaných 41 protokolov a 54 záznamov ako aj 539 kontrol vykonaných KÚ v Trnave. Vlastný výkon štátnej správy na úseku katastra nehnuteľností bol kontrolovaný katastrálnou inšpekciou, ktorá uskutočnila 37 kontrolných akcií a kontrolami odborných útvarov ÚGKK SR, ktoré uskutočnili 24 kontrolných akcií. Niektoré boli zamerané  na plnenie opatrení z protokolov o kontrole,  prijatých v r. 2000, kde sa konštatovala náprava zistených nedostatkov. Z kontrolných akcií uskutočnených v roku 2001 bolo predložených 217 záznamov a 28 protokolov. 

I.2. Vydávanie všeobecne záväzných vyhlášok a ich publikovanie

V roku 2001 KÚ vydali 27 všeobecne záväzných vyhlášok, ktorými sa vyhlasovali napr. prírodné rezervácie, chránené areály, prírodné pamiatky, chránené časti prírody, pamiatkové zóny, pričom KÚ v Bratislave  a KÚ v Žiline vydali po 8 všeobecne záväzných vyhlášok, po 5 vydali KÚ v Nitre a KÚ v Banskej Bystrici a jednu KÚ v Trenčíne. Okrem publikovaných 27 všeobecne záväzných vyhlášok KÚ vydali aj 8 opatrení a OÚ 60 opatrení o úprave dispozičných oprávnení správcov majetku štátu pri nakladaní s majetkom štátu.

I.3.  Rozbor výkonu štátnej správy

KÚ a OÚ  zaevidovali 1 611 084 podaní právnických osôb a fyzických osôb, čo tvorí nárast oproti roku 2000 o 9 649 podaní. Celkový počet 1 751 751 podaní na vybavenie v bežnom roku  zahŕňa aj 
 140 667 podaní nevybavených  z roku 2000. Celkový nárast podaní  za rok 2001 tvoril 40 708 podaní. Z tohto počtu bolo  postúpených príslušnému orgánu  9 613 podaní a rozhodnuté o zastavení konania v  26 440 prípadoch (príloha č. I.3). 

V roku 2001  bolo vydaných 2 492 225 prvostupňových rozhodnutí, t. j. o 85 770  rozhodnutí viac ako v roku 2000. Z tohto počtu  bolo vydaných 944 403 rozhodnutí z vlastného podnetu, čo tvorí nárast o 80 849 rozhodnutí. Možno konštatovať, že počet vydaných rozhodnutí na jednotlivých úsekoch štátnej správy má vo väčšine prípadov klesajúcu tendenciu. Výnimkou sú  úsek sociálnych vecí s nárastom počtu rozhodnutí o 73 575 a úsek katastra nehnuteľností s nárastom o 30 313 vydaných prvostupňových rozhodnutí.  Z celkového počtu 2 492 225 prvostupňových rozhodnutí vydali okresné úrady 2 481 882  prvostupňových rozhodnutí a krajské úrady 10 343.

Voči vydaným prvostupňovým rozhodnutiam OÚ a KÚ bolo podaných  15 303 odvolaní t. j. o viac ako 10 % odvolaní menej ako v roku 2000.  Počet oprávnených odvolaní bol 4 323,  čo znamená  0,17 %-nú opodstatnenosť odvolacieho konania a jej pokles oproti roku 2000  o 0,03 %. 

Najviac prvostupňových rozhodnutí, a to 439 385 vydali OÚ a KÚ v Košickom kraji s 0,12 %  mierou opodstatnenosti odvolacieho konania, 409 717 v Prešovskom kraji s 0,2 % opodstatnenosťou odvolacieho konania, 346 578 v Banskobystrickom kraji  pri 0,11 % opodstatnenosti odvolacieho konania. KÚ a OÚ v Nitrianskom kraji vydali 320 160 prvostupňových rozhodnutí s 0,13 % mierou opodstatnenosti, v Žilinskom kraji 315 406  s 0,16 % opodstatnenosťou, v Trnavskom kraji 207 480  prvostupňových rozhodnutí s 0,19 % opodstatnenosťou  a v Bratislavskom kraji  176 003 prvostupňových rozhodnutí s mierou opodstatnenosti odvolacieho konania 0,28 %.

Okresné úrady vydali na základe 1 737 241 podaní  1 537 864 prvostupňových rozhodnutí. Okrem toho z vlastného podnetu vydali ďalších  944 018 prvostupňových rozhodnutí, čo tvorí 23,93 % z celkového počtu 2 481 882 vydaných prvostupňových rozhodnutí. Najviac rozhodnutí bolo vydaných na úsekoch dávky sociálnej pomoci, a to  1 377 554, z ktorých na jedného zamestnanca pripadlo  1138,5 rozhodnutí, katastra nehnuteľností, a to  228 133 so  730 rozhodnutiami pripadajúcimi na jedného zamestnanca, peňažných príspevkov na kompenzácie sociálnych dôsledkov ŤZP, a to  277 704 z ktorých na jedného zamestnanca pripadlo  821,6,  štátnej sociálnej podpory, a to 199 587, z ktorých na jedného zamestnanca pripadlo 367,  stavebného poriadku, a to  72 523, z ktorých  na jedného zamestnanca pripadlo 162,2 vydaných prvostupňových rozhodnutí  a na úseku živnostenskom, a to  92 5240, z ktorých na jedného zamestnanca pripadlo 159,5 vydaných prvostupňových  rozhodnutí.

I.4. Rozbor iných činností rozhodujúceho charakteru v jednotlivých  úsekoch štátnej správy    

Okrem rozhodovacej činnosti podľa zákona č. 71/1967 Zb. o správnom konaní  KÚ a OÚ vykonávali aj ďalšie administratívne úkony v celkovom počte 6 033 906, ktoré oproti predchádzajúcemu obdobiu  vzrástli  o 629 856. Tvorili 75 druhov činností, ktoré sa zabezpečovali na jednotlivých úsekoch štátnej správy  (príloha č. I.4).  Z celkového počtu iných odborne náročných úkonov to bolo  1 529 497 úkonov vo veciach vydávania osvedčení a preukazov, vrátane osvedčovania listín a podpisov na listinách,  odoberania osvedčení a preukazov, 913 578  vo veciach vedenia evidencií, vrátane úseku matričného, 523 500 napr. vo veciach rozhodovania OÚ o regulácii cien, vydávania krajského vestníka a okresného vestníka, vypracúvania rozborov, programov, plánov hlavných úloh, 379 887 v kontrolnej činnosti vrátane úseku priestupkového a 197 744 vo veciach vykonávania dozoru, revízii a miestnych zisťovaní, z ktorých sa vypracúva zápis.

Najfrekventovanejšími s počtom 1 861 471 boli úkony  na úseku matričných vecí, s počtom 693 314 úkony na úseku dávky sociálnej pomoci, s počtom 569 810 úkony na úseku katastra nehnuteľností a s počtom 492 855  iné administratívne úkony na úseku štátnej sociálnej podpory. 

I.5. Rozbor rozhodovania  o priestupkoch 

	Z celkového počtu 60 774 došlých priestupkových oznámení prejednali OÚ  48 997 a  do ďalšieho obdobia prešlo 11 777. Najväčšiu skupinu  s počtom 20 053,  41 % podielom  na prejednaných priestupkových veciach a nárastom o 789 tvoria priestupky proti občianskemu spolunažívaniu a  priestupky proti majetku, ktoré vzrástli o 1 325.  Počtom 14 210 tvorili 29 % prejednaných priestupkových vecí. Vysoký počet tvoria priestupky proti verejnému poriadku, ktorých napriek ich poklesu o 1 137 bolo prejednaných 7 309 a  tvorili 15 % z celkového počtu prejednaných priestupkov, priestupky  na úseku školstva,  mládeže a telesnej kultúry, ktoré  vzrástli o 1 435 a počtom 5 504  tvorili 11,2 % počtu prejednaných priestupkov. Prejednaných bolo aj  97 priestupkov na úseku podnikania, ktorých počet poklesol o 57 (príloha č. I.5).

I.6. Rozbor vybavovania petícií a  sťažností občanov

Krajské úrady, okresné úrady a subjekty v ich pôsobnosti obdržali  143 petícií a 4 258 sťažností, čo je oproti roku 2000 menej o 3 petície a o 2 445 sťažností, t.j. o 36,5 %.  Pritom organizácie v pôsobnosti KÚ a OÚ v Nitrianskom kraji, OÚ v Trenčianskom kraji a Žilinskom kraji petície a sťažnosti neobdržali.  Oproti roku 2000 poklesol počet opodstatnených podaní z 37,3 % na 30,2 %, t. j. o 7,1 %. Naďalej však každé tretie podanie je opodstatnené.

Najviac petícií v počte 30 a sťažností v počte l 015 obdržal KÚ a OÚ v Prešovskom kraji a nimi zriaďované organizácie, z toho KÚ obdržal 2 petície, z ktorých 1 bola vybavená ako neopodstatnená a 305 sťažností, z ktorých 87 bolo opodstatnených. Najmenej, a to 14 petícií a 127 sťažností obdržali uvedené subjekty v Žilinskom kraji. Z tohto počtu obdržal KÚ 4 petície, z ktorých 2 boli vybavené ako neopodstatnené a 12 sťažností, z ktorých bolo vybavených 11 a z toho  3 boli opodstatnené. Spomedzi OÚ najviac, a to 27 petícií, z ktorých bolo priamo prešetrených 20 a opodstatnené 3 a 702 sťažností, z ktorých bolo  opodstatnených 196 obdržali OÚ v Prešovskom kraji.  Najmenej, a to 10 petícií, z ktorých boli všetky vybavené a iba 1 bola opodstatnená  a 94 sťažností, z ktorých bolo opodstatnených 19 obdržali OÚ v Žilinskom kraji a OÚ v Trnavskom kraji, ktoré obdržali 10 petícií, z ktorých ani jedna nebola opodstatnená a 130 sťažností, z ktorých bolo vybavených 128 a opodstatnených 25. 

I.7. Úroveň a frekventovanosť výkonu štátnej správy zabezpečovanej v stálych a dočasných pracoviskách 
	
Okresné úrady  zabezpečovali vysoko frekventovaný  výkon štátnej správy aj  v 44 stálych pracoviskách a v jednom dočasnom pracovisku, ktoré celkom  na ôsmich úsekoch štátnej správy obdržali 322 837 podaní a vydali 506 853 prvostupňových rozhodnutí, z toho 217 964 bolo vydaných z vlastného podnetu. Oproti roku 2000 sa  počet rozhodnutí zvýšil o  106 265, t.j. o 21 %. Z uvedeného počtu  najviac, a to 351 968 rozhodnutí bolo vydaných na úsekoch  dávky sociálnej pomoci, 61 168 vo veciach  peňažných príspevkov na kompenzácie  sociálnych dôsledkov ŤZP, 45 408 vo veciach štátnej sociálnej podpory, 23 305 na úseku  katastra nehnuteľností, 11 648 na úseku   stavebného poriadku, 5 928 na úseku živnostenskom a pod.. Najviac rozhodnutí, a to 100 192 vydalo 9 stálych pracovísk  piatich OÚ v Košickom kraji, pritom  na jedného zamestnanca z celkového počtu 132,5 zamestnancov vyčlenených na výkon činnosti v stálych pracoviskách pripadlo 756 rozhodnutí.

Stále a dočasné pracoviská OÚ  vykonávali aj iné administratívne úkony, ktoré nepodliehajú režimu správneho konania, a to v  počte 338 735, z ktorých napr.128 475 bolo  vo veciach dávky sociálnej pomoci a 8 709 na úseku stavebného poriadku.

I.8. Formy a metódy riadenia a kontroly výkonu štátnej správy

	KÚ a OÚ využívali osvedčené formy riadenia výkonu štátnej správy, a to najmä uskutočňovanie porád, školení, konzultácii  a seminárov. Napr. KÚ v Prešove zorganizoval  185 pracovných porád a uskutočnil 53 školení a výcvikov, pričom najvyšší počet porád bol uskutočnený na úseku sociálnych vecí, kultúry, školstva,  požiarnej ochrany a regionálneho rozvoja. KÚ v Košiciach zorganizoval viac ako 150 metodických a koordinačných porád, seminárov a školení. Pravidelne každý mesiac boli organizované porady s prednostami OÚ a uskutočňované porady organizované jednotlivými ústrednými orgánmi štátnej správy. KÚ v Nitre sa zúčastnil na ôsmich poradách, 1 seminári  a na  7 odborných školeniach na úseku požiarnej prevencie, na pravidelných mesačných poradách, 24 školeniach a na seminároch organizovaných na úseku civilnej ochrany Ministerstvom vnútra SR, na 5 poradách k problematike životného prostredia, 9 poradách zameraných na usmernenie činností KÚ, 4 k problematike  financovania krajského úradu, na 3 celoslovenských poradách organizovaných Ministerstvom pôdohospodárstva SR, 3 poradách na úseku dopravy a cestného hospodárstva. Na úseku sociálnych vecí KÚ  uskutočnil  34 pracovných porád s okresnými úradmi a vypracoval pre ne  5 písomných usmernení. Na úseku zdravotníctva bolo uskutočnených  16 porád a jeden seminár a  na úseku školstva  20, ktoré boli zamerané na racionalizáciu siete škôl a školských zariadení, rozvoj odborného vzdelávania, prechod škôl na územnú samosprávu a problematiku oddlženia škôl.

V rámci kontrolnej činnosti bola kontrola vykonávaná odbormi kontroly  KÚ, úsekmi kontroly OÚ a odvetvovými odbormi týchto úradov. V KÚ v Prešove odbor kontroly vykonal 54 kontrol, z ktorých bolo 6 protokolov o kontrole odstúpených Ministerstvu financií SR a 5 protokolov správe finančnej kontroly z dôvodu zistenia porušenia rozpočtovej disciplíny. Z dôvodu podozrenia páchania trestnej činnosti  bol jeden protokol o kontrole vykonanej v Škole prírody  Juskova Voľa odstúpený Okresnému riaditeľstvu PZ SR vo Vranove nad Topľou. Ostatné odborné útvary v roku 2001 vykonali 387 kontrolných akcií. Na OÚ  v Prešovskom kraji bolo  uskutočnených 4 647  kontrol, v ktorých rámci  napr. OÚ v Poprade vo veciach živnostenského podnikania uložil pokuty vo výške 530 700 Sk, z ktorých bolo uhradených  449 700 Sk.
 
Krajské úrady a okresné úrady v  Nitrianskom kraji boli uskutočnené kontrolné  akcie zamerané  na pracovnoprávnu, mzdovú, sociálnu oblasť  a oblasť kultúry. Vykonané boli  kontroly, a to aj v súvislosti s pripravovaným prechodom pôsobností  na všetkých 171 matričných úradoch v kraji, na základe ktorých bolo uložených 14 nápravných opatrení.  Ďalej boli vykonané 3 kontroly na odboroch PPaLH, odbor dopravy a cestného hospodárstva vykonal na OÚ 4 kontroly a pod.. Na úseku sociálnych vecí bolo v Nitrianskom kraji vykonaných celkom 170 kontrolných akcií, a to v OÚ a v ich stálych pracoviskách a v zariadeniach sociálnych služieb v územnom obvode kraja. Kontroly boli vykonávané aj na ostatných úsekoch štátnej správy podľa schváleného plánu kontrolnej činnosti, napr. na úseku katastra nehnuteľností vykonal KÚ v Nitre 26 kontrol v OÚ. 

Krajský úrad v Košiciach  vykonal spolu 278 kontrol a prieskumov, z toho odborom kontroly 46. Odbor kontroly KÚ v Banskej Bystrici vykonal  142 prieskumov a kontrolných akcií. V KÚ v Bratislave z celkového počtu 383 kontrolných akcií pripadlo na odbor kontroly 71. Kontrolné akcie a prieskumy boli zamerané najmä na hospodárenie s prostriedkami štátneho rozpočtu, správu a nakladanie s majetkom štátu, oddĺženie škôl a školských zariadení, platové pomery zamestnancov, úroveň poskytovania  sociálnej starostlivosti, plnenie prijatých opatrení na odstránenie zistených nedostatkov z predchádzajúcich kontrol, kontroly plnenia uznesení vlády SR a na účinnosť a funkčnosť vnútorného kontrolného systému. 

V porovnateľnej miere boli uplatňované formy a metódy riadenia a kontroly výkonu štátnej správy aj v ostatných  KÚ a OÚ, a to prostredníctvom metodických usmernení k právnym predpisom, pravidelnými i operatívnymi poradami a školeniami, komplexnými kontrolami podľa plánov kontrolnej činnosti. 

Možno konštatovať, že uvedené formy riadenia prispievali v značnom rozsahu k zabezpečovaniu súladu výkonu činnosti KÚ a OÚ s právnym poriadkom Slovenskej republiky.

I.9. Zabezpečovanie úloh v oblasti štátnej správy vo vzťahu k územnej samospráve

	Krajské úrady a okresné úrady poskytovali odbornú pomoc miestnej samospráve formou porád, školení, osobných konzultácií a individuálneho odborného poradenstva, ktorá bola poskytovaná napr. pri zabezpečovaní  volieb do orgánov samosprávy obcí, ktoré sa napr. v Prešovskom kraji konali v troch obciach, pri príprave a zabezpečení volieb do orgánov samosprávnych krajov, príprave, kompletizácii a kontrole podkladov, ktoré obce predkladajú vláde na vykonanie územných zmien, pri príprave  a vykonaní sčítania ľudu, domov a bytov. 

	Na úseku dopravy a cestného hospodárstva KÚ a OÚ spolupracovali s obcami a poskytovali odbornú pomoc v oblasti tvorby   cestovných poriadkov pravidelnej autobusovej dopravy a ŽSR, ich zmien a v  oblasti  určovania dopravného značenia na miestnych komunikáciách. KÚ v Bratislave je prostredníctvom zamestnancov odboru dopravy zastúpený v operatívnej komisii odboru dopravy pri Magistráte hlavného mesta SR Bratislavy, v komisii  dopravy a informačných systémov pri mestskom zastupiteľstve hlavného mesta, v komisii pre zabezpečenie integrovaného dopravného systému, medzirezortnej komisii pre výstavbu nosného dopravného systému – METRO.

	Na živnostenskom úseku bola spolupráca a odborná pomoc  zameraná najmä na  oblasť evidencie obyvateľstva, kde boli  obciam poskytované údaje zo živnostenského registra v elektronickej forme, prípadne pravidelnými mesačnými výpismi, na poskytovanie odbornej pomoci v oblasti legislatívy. Zástupcovia OÚ sa zúčastňovali zasadnutí komisie pre podnikanie pri mestských zastupiteľstvách a vykonávali aj súčinnostnú kontrolu. Na podnet obcí OÚ vykonali aj kontroly podnikateľských subjektov. 

	Najmä z pohľadu občanov bola dôležitá   spolupráca so zástupcami miestnej samosprávy  okrajových obcí niektorých okresov pri zabezpečovaní dostupnosti zdravotnej starostlivosti, a to najmä v Prešovskom kraji. 

	KÚ a OÚ poskytovali konzultácie obciam a mestám aj v oblasti obnovy  evidencie  pozemkov, vo veciach usporadúvania vlastníckych vzťahov, registrácie pozemkových spoločenstiev, pri obhospodarovaní lesného majetku  a urbárskych spoločností, pri aplikácii právnych predpisov, vytyčovania pozemkov, v oblasti riešenia záhradkárskych osád a pod.. Odborná pomoc územnej samospráve bola vykonávaná aj v ďalších oblastiach, napr. na úseku kultúry, sociálnych vecí a obrany, o čom svedčia mnohé stretnutia a porady, ktoré sa vo veľkej miere týkali prechodu pôsobností podľa zákona č. 416/2001 Z.z.. Napr. odbor sociálnych vecí KÚ v Nitre  k problematike prechodu pôsobností uskutočnil dve pracovné stretnutia so starostami obcí. OÚ v Prešovskom kraji  vykonali 1 121 stretnutí s primátormi a starostami k aktuálnym otázkam a  podnetom zástupcov obcí.

	Podkladom na spoluprácu boli informácie z úsekov živnostenského, katastrálneho, matričného, sociálnych vecí, dopravy, regionálneho rozvoja, obrany a civilnej ochrany obyvateľstva, ktoré boli poskytované rôznymi formami, najmä písomne a v elektronickej podobe a ich počet možno odhadovať na niekoľko tisíc. 

I.10. Plnenie úloh v sociálno-ekonomickom rozvoji 

KÚ a OÚ v oblasti sociálno-ekonomického rozvoja zabezpečovali činnosť zameranú najmä na monitorovanie významných  hospodárskych aktivít vo svojich územných obvodoch, na spracovávanie analýz a koncepcií, zabezpečenie  prípravy realizácie a vyhodnotenia regionálnych operačných plánov, na kontrolu  využitia pridelených dotácií na regionálne rozvojové projekty a  rozvojové programy verejných prác.

V rámci zabezpečovania úloh na úseku bytovej politiky v súlade s dodržiavaním ustanovení zákona č. 124/1996 Z.z. o Štátnom fonde rozvoja bývania KÚ a OÚ prijímali žiadosti o poskytnutie  podpory zo ŠFRB. Vo všetkých prípadoch  dodržali zákonnú 14-dňovú lehotu na overenie ich úplnosti. Preukázateľné je aj dodržiavanie zákonného postupu OÚ podľa § 13 zák. č. 124/1996 Z.z., pretože všetky kontroly účtovných dokladov, ktoré vykonali OÚ sú riadne zaevidované a zaznamenané v spisoch jednotlivých žiadateľov. Vykonané boli aj priebežné kontroly na stavbách podporovaných z verejných zdrojov, pritom ich počet bol obmedzený prepravnými a časovými možnosťami jednotlivých úradov.

V oblasti regionálneho rozvoja  boli aktivity zamerané najmä na plnenie a koordináciu úloh v oblasti monitoringu sociálno-ekonomickej situácie kraja a jeho okresov, na koordináciu  účasti na výstavách cestovného ruchu  a na iných prezentačných akciách a na koordináciu činnosti v rámci projektu REGIS. 

Významným krokom vlády v oblasti sociálno-ekonomického rozvoja územia bolo schválenie Národného plánu regionálneho rozvoja SR uznesením č. 240/2001 z 15. marca 2001, ktorý obsahuje sedem sektorových operačných programov a štyri regionálne operačné programy. Regionálne operačné programy pre   Bratislavský kraj, Slovensko-juhozápad, Slovensko-severozápad a Slovensko-východ boli vypracované pod vedením jednotlivých KÚ. Úlohy sekretariátov regionálnych riadiacich a monitorovacích výborov  vykonávali krajské úrady v Bratislave, Nitre,  Žiline a  v Košiciach. 

Ministerstvo výstavby a regionálneho rozvoja SR aj v roku 2001 pokračovalo v realizácii Programu na rozvoj okresov s vysokou mierou nezamestnanosti, pričom program sa realizoval pre vybraných 29 štrukturálne postihnutých okresov. Po posúdení predložených žiadostí a projektov bolo  schválených 111 žiadostí o štátnu pomoc v celkovej sume 95 823 tis. Sk. 

I.11. Organizačné poriadky 

	Krajské úrady a okresné úrady vykonávali zmeny svojich organizačných poriadkov v nadväznosti na zmeny ich pôsobnosti a podľa smerníc Ministerstva vnútra SR, ktorými sa menili a dopĺňali ním vydané vzorové organizačné poriadky. Niektoré nedostatky sa vyskytli pri realizácii presunu organizačných, personálnych a ekonomických činností na úseku školstva z jednotlivých odborov na odbory školstva, mládeže a telesnej kultúry.

I.12. Plnenie úloh na úseku  príprav na obranu, ochranu utajovaných  skutočností, vrátane spisovej služby, reálnosť krízového plánu a počítačového súboru ATON

Východiskovým dokumentom KÚ a OÚ boli “Hlavné úlohy v oblasti obrany, bezpečnosti a ochrany na rok 2001”. Pozitívne je hodnotené  plnenie plánov činnosti po vyhlásení stupňov pohotovosti, ktoré boli aktualizované a overované pri organizovaní metodických nácvikov v jednotlivých OÚ, a to aj napriek niektorým nedostatkom, ktorých príčinou je nedostatočné personálne dobudovanie   na výkon činnosti a nezáujmu niektorých prednostov a vedúcich odborov. KÚ a OÚ mali spracované a aktualizované krízové plány. Priebežne bol aktualizovaný grafický databázový systém ATON, ktorý slúži pre súhrnný krízový plán Slovenskej republiky. Uskutočnili sa  štvrťročne rokovania štábu obrany a mimoriadné rokovania, najmä po teroristických útokoch v USA. Podľa Branného zákona bol zosumarizovaný počet zamestnancov na oslobodenie od mimoriadnej vojenskej služby z dôvodu zaradenia do vojnovej organizácie a predložený na schválenie a potvrdenie Ministerstvu vnútra SR.

Od 1. 11. 2001 došlo podľa zákona č. 241/2001 Z.z. o ochrane utajovaných skutočností a o zmene a doplnení niektorých zákonov k zmene právnych noriem upravujúcich danú oblasť a vydaných bolo 8 vykonávacích predpisov. Nimi sa zvýšili požiadavky na zabezpečovanie úloh KÚ a OÚ, čím sa  činnosť na úseku obrany stala predimenzovaná a poddimenzovaná z hľadiska počtu zamestnancov. V niektorých prípadoch  je určené len jedno pracovné miesto, najmä v OÚ je často kumulované s výkonom iných činností a nie je zabezpečená zastupiteľnosť. Vykonané boli  zmeny v zoznamoch funkcií, pri ktorých výkone sa  môžu oprávnené osoby oboznamovať s utajovanými skutočnosťami v rozsahu utajovaných  skutočností a oprávnených osôb, ktoré sa oboznamujú s utajovanými skutočnosťami a boli nahlásené Národnému bezpečnostnému  úradu, vykonávala sa delimitácia utajovaných skutočností a materiálov súvisiacich  s evidenciou oprávnených osôb podľa požiadaviek a usmernení  ministerstiev, ktoré odvetvovo riadia výkon štátnej správy a pod. Každý bezpečnostný zamestnanec absolvoval školenie o ochrane utajovaných skutočností a má vydané osvedčenie, avšak z personálneho hľadiska bolo problematické aplikovať  právne normy v praxi. 

I.13. Zahraničné aktivity

V rámci medzinárodnej spolupráce sa realizovali zahraničné aktivity v rôznych oblastiach. KÚ v Bratislave sa podieľal na vypracovávaní PHARE Twinning projektu spolu s talianskou Národnou agentúrou pre životné prostredie, zúčastňoval sa na rakúskych vodoprávnych rokovaniach a koordinoval obsah vodoprávnych rozhodnutí oboch strán, zúčastnil sa na podpise trilaterálnej dohody o ochrane biodiverzity alúvia Moravy, na odborných seminároch VISION PLANET, zabezpečoval projekt JORDES, aktívne sa  zapájal do riešenia otázok civilnej ochrany obyvateľstva v rámci  spolupráce SR s členskými krajinami NATO, organizoval pracovné rokovania,  ako aj prezentáciu projektu cezhraničnej spolupráce BARIS. Výsledkom činnosti Okresného úradu v Malackách bola prezentácia Automobilového priemyselného parku VW pri obci Lozorno, pripravovaného Priemyselného parku  Záhorie a montážneho parku VW Slovakia v Devínskej Novej Vsi. 

Pre Trnavský kraj malo veľký význam pridelenie 1,9 mil. eur z prostriedkov PHARE na dokončenie ČOV v obciach Gbely, Holíč, Kopčany a Petrova Ves v hodnote 2 525 000 eur a 1,8 mil.  eur na realizáciu projektu Veterný park  Cerová v hodnote 2,4 mil. eur. V rámci programu PHARE (Interreg III CBC 2001 Slovensko-Rakúsko) boli schválené projekty na vybudovanie splaškovej kanalizácie prihraničných obcí Moravský Svätý Ján a Sekule, odkanalizovanie  mestských častí Kunov a Čáčov mesta Senica a obcí Sobotište a Častkov v okrese Senica. Trnavský kraj sa zapájal aj do prác na projekte JORDES. 

V Nitrianskom kraji  OÚ v Šali spolupracoval s EUROREGIÓNom VÁH-DUNAJ-IPEĽ, s Peštianskou župou Maďarskej republiky a nadviazal  spoluprácu s Poľskou republikou. V súvislosti s výstavbou mosta Márie-Valérie v Štúrove OÚ v Nových Zámkoch zvolal medzinárodné pracovné stretnutia. OÚ v Topoľčanoch v súčinnosti s tretím sektorom uzatvoril zmluvu o výmenných vzťahoch mládežníckych organizácií v Španielsku, Maďarsku, USA, Francúzsku a pod.. 

KÚ v Banskej Bystrici  a OÚ v kraji sa zúčastnili na seminári k organizácii a výstavbe verejnej správy v Bavorsku, KÚ aj zahraničnej cesty do Belgicka, na ktorej základe  boli nadviazané  partnerské vzťahy a uskutočnená prezentácia Banskobystrického kraja. KÚ prijal delegáciu poslancov Štátnej dumy Ruskej federácie, pričom hlavnou myšlienkou stretnutia boli “Mosty spolupráce a ich budovanie”. Bola podpísaná dohoda o spolupráci medzi OÚ v Banskej Bystrici a Gminou Diwity v PR, dokument o spolupráci  medzi OÚ Banská Štiavnica a MsÚ Svitavy, OÚ v Lučenci sa s partnermi z Maďarska  podieľal na organizácii troch spoločných výstav, OÚ v Poltári sa zúčastnil na výstave Exporour Žilina. Prínosom recipročnej  návštevy  OÚ v Brezne  v okrese Quedlinburg (SRN) bolo poskytnutie dvoch meracích kontajnerov pre meranie kvality ovzdušia. V rámci realizácie projektu SOKRATES, ktorý zahŕňa medzinárodnú spoluprácu medzi školami sa OÚ v Detve zúčastnil medzinárodného stretnutia a medzinárodnej konferencie so zástupcami partnerských škôl. 

	KÚ v Prešove sa v PR zúčastnil na pracovnom stretnutí na dopracovanie medzinárodného nominačného projektu pre zapísanie drevených kostolíkov do Zoznamu svetového prírodného a kultúrneho dedičstva UNESCO. V spolupráci s partnerskými organizáciami v PR, ČR a Ukrajine sa realizovali výmenné výstavy, návštevy múzeí, vzájomné výpožičky kníh a pod.. KÚ sa  podieľal  na príprave a realizácii medzinárodného veliteľsko - štábneho cvičenia a poľného cvičenia INTEX 2001 v rámci programu Partnerstvo za mier. Prešovský kraj ako prvý v rámci SR zorganizoval medzinárodné súčinnostné cvičenie jednotiek Zboru požiarnej ochrany kraja a jednotiek Stražy požarnej PR pod názvom POPRAD 2001, OÚ v Bardejove spracoval podklady pre dvojstranný Slovensko-Poľský projekt územného rozvoja pohraničia, OÚ v Humennom zorganizoval študijný pobyt záujemcov o rozvoj vidieka formou agroturizmu v Gmine Bukowsko v Poľsku. Došlo k obnoveniu vlakového spojenia medzi Rzesovom a Košicami cez hraničný priechod Medzilaborce - Lupkow - Humenné. OÚ vo Vranove nad Topľou sa podieľal na realizácii troch spoločných projektov, schválených Višegrádskym fondom.

	Možno konštatovať, že aktivity vyvíjané v rámci medzinárodnej spolupráce  prispievajú k všestrannému kultúrnemu, sociálnemu, ale aj ekonomickému rozvoju  jednotlivých krajov a okresov. 

KÚ v Košiciach vyvíjal svoje aktivity v spolupráci s členmi Karpatského euroregiónu,  zúčastnil sa na seminároch a konferenciách v rámci realizačných projektov cezhraničnej spolupráce podporovanej prezidentmi krajín V4, uzatvoril Dohodu o partnerských vzťahoch a rozšírení spolupráce v oblasti lesného hospodárstva, poľovníctva a rybárstva medzi Košickým krajom, okresom Trebišov a Župou Borsod-Abaúj-Zemplén (MR) a pod.. Uzatvorená bola dohoda o partnerských vzťahoch a vzájomnej spolupráci medzi OÚ Košice III a samosprávou okresu Debice v PR. OÚ Košice IV. zorganizoval medzinárodné workshopy žiakov a študentov do Nemecka v rámci projektu “Spomíname na budúcnosť”.
 Uskutočnila sa návšteva predstaviteľov štátnych orgánov Maďarskej republiky v okrese Trebišov, ktorá v rámci dlhodobej spolupráce poskytla na obnovu Kaštieľa v Borši 5,5 mil. forintov a pod.. V Košickom kraji bolo z  počtu 16 dohôd  v roku 2001 uzatvorených 6.

KÚ v Žiline pripravil na podpis text zmluvy o spolupráci s Malopoľským vojvodstvom, pripravil a organizačne zabezpečil konferenciu delegácie odborných zamestnancov a poslancov Czieszinskiego Powiatu v Žiline zameranú na regionálny rozvoj, územné plánovanie a CO spojenú s exkurziou. Zúčastňoval sa a spolupracoval na aktivitách Euroregiónu Beskydy a na zriadení jeho kancelárie. Podieľal sa na organizácii Medzinárodného  seminára na ochranu smrečín proti biotickým škodcom za účastí hostí z PR. OÚ v Liptovskom Mikuláši uzatvoril v rámci Višehradskej štvorky dohodu o medzinárodnej spolupráci so zástupcami powiatu Wadowice. Dohoda o medzinárodnej spolupráci bola podpísaná medzi OÚ v Tvrdošíne a Powiatom Nowotarskim Nowy Targ. OÚ v Čadci uskutočnil 3 pracovné stretnutia vo veciach živnostenských a ochrany spotrebiteľa s predstaviteľmi z Českej republiky.

I.14. Stav  plnenia úloh vyplývajúcich z bodu B.3. uznesenia vlády SR č. 548/1999 

 Úlohy vyplývajúce z predmetného uznesenia vlády Slovenskej republiky nesplnili OÚ Bratislava III. a OÚ v  Pezinku v Bratislavskom kraji,  KÚ v Trnave a niektoré OÚ v Trnavskom kraji, KÚ v Prešove a OÚ v kraji okrem okresných úradov  v Poprade a v Levoči, KÚ v Košiciach a OÚ v kraji zaradené do III. skupiny a  KÚ v Žiline na úseku kapitálových výdavkov školstva .

II.	Hospodárenie s rozpočtovými prostriedkami a riadenie organizácií a zariadení v zriaďovateľskej pôsobnosti 
II.1. Finančné zabezpečenie v rozpočtoch 

Na rok 2001 boli pre kapitoly KÚ schválené rozpočtované príjmy vo výške 853 262 tis. Sk a rozpočtované výdavky vo výške 50 541 379 tis. Sk. V priebehu roka  bolo vykonaných 478 rozpočtových opatrení, ktorými bol zvýšený rozpočet príjmov KÚ na 1 030 750 tis. Sk a rozpočet výdavkov na 57 253 230 tis. Sk. K 31. 12. 2001 vykazovali KÚ plnenie príjmov vo výške 2 112 491 tis. Sk vrátane mimorozpočtových prostriedkov a po ich odpočítaní 1 252 961 tis. Sk. Skutočne dosiahnuté príjmy boli naplnené do výšky 147 % v porovnaní so schváleným rozpočtom a do výšky 122 % v porovnaní s upraveným rozpočtom. K 31. 12. 2001 vykazovali KÚ čerpanie výdavkov vo výške 57 985 179 tis. Sk, vrátane mimorozpočtových prostriedkov, bez ktorých výška výdavkov predstavuje 57 143 926 tis. Sk.

Bežné výdavky boli schválené vo výške 48 688 109 tis. Sk a po vykonaných rozpočtových opatreniach zvýšené na 54 844 139 tis. Sk.  Skutočné čerpanie k 31.12.2001 dosiahlo výšku 55 124 652 tis. Sk vrátane mimorozpočtových zdrojov, po odpočítaní ktorých čerpanie predstavuje 54 741 138 tis. Sk, t. j. 112 % v porovnaní so schváleným a 100 % s upraveným rozpočtom.
 
Schválený rozpočet na mzdy, platy, služobné príjmy a ostatné osobné vyrovnania predstavoval sumu 17 752 061 tis. Sk a po vykonaných rozpočtových opatreniach dosiahol  18 350 984 tis. Sk. Skutočnosť vykazovaná k 31.12.2001 podľa účtovných výkazov bola 18 401 065 tis. Sk vrátane mimorozpočtových prostriedkov a po ich odpočítaní 18 349 586 tis. Sk, čo v porovnaní so schváleným rozpočtom predstavuje 103 % a  s upraveným rozpočtom 100 %. 

Na tovary a ďalšie služby výška rozpočtu predstavovala 5 021 201 tis. Sk.  Po vykonaných rozpočtových opatreniach 6 305 160 tis. Sk. Skutočné čerpanie výdavkov dosahovalo 6 625 368 tis. Sk vrátane mimorozpočtových prostriedkov a po ich odpočítaní 6 314 931 tis. Sk, čo je 126 % v porovnaní so schváleným rozpočtom a 100 % v porovnaní s upraveným. Rozpočet  nepokrýval skutočné potreby organizácií v oblasti energií, úhrad za materiál, dodávky ostatných tovarov (napr. zabezpečenie nákupu čistiacich, hygienických a dezinfekčných prostriedkov). Napätá situácia z dôvodu nedostatku finančných prostriedkov  bola aj v oblasti štandardnej údržby schátralých a technickým normám nevyhovujúcich budov.

Schválený rozpočet bežných transferov predstavoval sumu 19 213 444 tis. Sk. Po zapracovaní vykonaných rozpočtových opatrení dosiahol výšku 23 308 214 tis. Sk. Čerpanie bežných výdavkov bolo k 31. 12. 2001 vykázané vo výške 23 233 661 tis. Sk vrátane mimorozpočtových zdrojov a po ich odpočítaní predstavovalo sumu 23 224 387 tis. Sk, čo je 121 % v porovnaní so schváleným rozpočtom a 100 % v porovnaní s upraveným.

Kapitoly KÚ vykazovali k 31. 12. 2001 výšku neuhradených výdavkov v sume 503 163 tis. Sk, z čoho najvyššiu položku tvoria tovary a služby vo výške 350 910 tis. Sk a bežné transfery 129 822 tis. Sk. Najvýraznejšie sa na neuhradených výdavkoch podieľali KÚ v Prešove a KÚ v Košiciach. 

Schválený rozpočet kapitálových výdavkov predstavoval  1 853 270 tis. Sk.  Po vykonaných rozpočtových opatreniach sa zvýšil na 2 409 091 tis. Sk. Čerpanie k 31.12.2001 bolo vykazované vo výške 2 860 527 tis. Sk vrátane mimorozpočtových zdrojov a po ich odpočítaní 2 402 788 tis. Sk, čo je v porovnaní so schváleným rozpočtom 130 % a  s upraveným 100 %. Pri rozpočtovaní kapitálových výdavkov sa počas celého roka kládol dôraz na zníženie rozostavanosti, ale aj tak nebolo možné dokončiť viaceré stavby a problematické bolo najmä odstraňovanie nepredvídaných havarijných stavov objektov. 

Ministerstvo financií SR akceptovalo požiadavky KÚ o rozpočtové opatrenia na zvýšenie výdavkov svojich kapitol v dôsledku odpredaja nadbytočného majetku. V mesiaci november vykonalo príslušné rozpočtové opatrenia a povolilo zvýšenie čerpania výdavkov z tohto dôvodu vo výške 34 880 tis. Sk.

Možno konštatovať, že schválený rozpočet kapitol KÚ na rok 2001 nevytváral v plnom rozsahu podmienky na zabezpečenie financovania činností v odvetví školstva, sociálnej starostlivosti a štátnej správy.  Preto vláda SR rozhodla o zvýšení výdavkov pre KÚ o 1,1 mld. Sk v odvetví školstva, sociálnej starostlivosti, kultúry a štátnej správy podľa metodiky dohodnutej za účasti dotknutých ministerstiev.

II.2. Dodržiavanie záväznosti rozpočtu 

Rozpočtové hospodárenie KÚ a OÚ bolo náročné a požadované zvýšenie výdavkov bolo riešené prerozdelením rozpočtu príslušnej rozpočtovej kapitoly krajského úradu formou rozpočtového opatrenia. Pritom boli dodržané celkové záväzné ukazovatele rozpočtu definované rozpisovým listom. 

Negatívnou súčasťou rozpočtového hospodárenia KÚ a OÚ sú pretrvávajúce  neuhradené výdavky, ktoré napriek zvýšeniu rozpočtu KÚ o 1,1 mld. Sk dosiahli do konca roka 503 000 tis. Sk, a to predovšetkým v odvetví školstva. Tieto aj po prechode pôsobností na územnú samosprávu zostávajú v záväzku orgánov štátnej správy a prechádzajú do ďalšieho obdobia.

II.3. Finančné zabezpečenie úloh stratégie prevencie kriminality 

	KÚ a OÚ pokračovali v plnení úloh vyplývajúcich zo Stratégie prevencie kriminality v Slovenskej republike. Na finančné zabezpečenie preventívnych programov v roku 2001 vláda Slovenskej republiky schválila uvoľnenie finančných prostriedkov vo výške 22 134 590,- Sk, ktoré sa nečerpalo a k 13. 3. 2002 bolo  v dôsledku nedostatku finančných prostriedkov zrušené. 

	Na riešenie problémov rómskej komunity  boli v štátnom rozpočte na rok 2001 rozpočtované finančné prostriedky vo výške 30 mil. Sk. Príslušnými uzneseniami vlády Slovenskej republiky bolo pre kapitoly KÚ rozhodnuté o uvoľnení 22 046 400,- Sk, z ktorých bežné výdavky  tvorili 8 255 940,- Sk a kapitálové 13 790 460,- Sk. Najviac prostriedkov bolo určených KÚ v Prešove (9 682 560,- Sk) a KÚ v Košiciach (4 646 000,- Sk), najmenej KÚ v Trnave (277 340,- Sk) a KÚ v Trenčíne (565 500,- Sk).

Z uvedených finančných prostriedkov napr. v  Bratislavskom kraji bolo použitých 647 tis. Sk na vytvorenie spotov, ktorých cieľom je získanie pozitívneho postoja obyvateľov k rómskej problematike a k politike vlády Slovenskej republiky v tejto oblasti, v Trnave 77 tis. Sk na rekvalifikačný kurz pre rómske ženy zameraný na odbory opatrovateľka - ošetrovateľka,  500 tis. Sk na vybudovanie vodovodu pre rómsku osadu Žabokreky,  275 tis. Sk na zriadenie klubu rómskej mládeže v obci Šarovce, na vydávanie časopisu Romano lil Nevo  500 tis. Sk, na výstavbu vodovodu v rómskej osade v obci Jastrabie 500 tis. Sk, na aktivity rómskych detí a mládeže v Komunitnom centre pre Občianske združenie Romintegra 777 v Toporci 500 tis. Sk, na technické vybavenie Divadla Romathan 400 tis. Sk a na projekt "Bezpečný Luník" v Košiciach  450 tis. Sk a pod..

II. 4. Úroveň finančného zabezpečenia úloh v jednotlivých odvetviach

V priebehu  rozpočtového roka odvetvové ministerstvá vykonali na krajských úradoch kontroly a previerky, na základe ktorých Ministerstvo školstva SR, Ministerstvo vnútra SR, Ministerstvo kultúry  SR a Ministerstvo práce, sociálnych vecí a rodiny SR konštatovali, že finančné zabezpečenie úloh v jednotlivých odvetviach štátnej správy v pôsobnosti KÚ a OÚ je nedostatočné. Na základe analýzy potrieb na finančné zabezpečenie činnosti KÚ a OÚ bol uvedenými ministerstvami vypracovaný spoločný materiál “Návrh opatrení na riešenie problému výdavkov kapitol KÚ v roku 2001”, ktorý vláda schválila uznesením č. 951 z 3. 10. 2001. Podľa uvedeného uznesenia a uznesenia vlády  č. 1023 z 24. 10. 2001 bol rozpočet jednotlivých kapitol KÚ zvýšený. Napriek vykonaným opatreniam úroveň finančného zabezpečenia a tým aj  možnosti KÚ a OÚ nezodpovedali reálnym potrebám. Rozpis rozpočtu bol nepostačujúci. Pridelené finančné prostriedky nepostačovali na pokrytie najnutnejších výdavkov (napr. energia, dopravné, cestovné, zabezpečenie nutných opráv a nákup materiálu) a navyše finančné zabezpečenie mnohých úloh sa riešilo až na konci roka.
	
V Bratislavskom kraji rozpočet finančných prostriedkov pre školstvo už niekoľko rokov nezohľadňuje niektoré osobitosti tohto kraja, a to vysoký podiel špeciálnych škôl a výchovných zariadení, ktoré často majú celoslovenskú pôsobnosť a sú finančne náročnejšie ako iné typy škôl a školských zariadení. Nedostatok finančných prostriedkov sa napr. v Žilinskom kraji prejavil v zníženej kvalite služieb obyvateľom (menší počet vybavených žiadostí, dlhšie termíny vybavovania  z dôvodu nedostatku kancelárskych potrieb a pod.). V Banskobystrickom kraji chýbali finančné prostriedky na automobilovú dopravu účelovo určené na pokrytie úbytku tržieb z titulu zliav cestovného. Obdobne v školstve nepostačovali prostriedky na oddĺženie neuhradených záväzkov za dodávky energií. V oblasti sociálnej starostlivosti zostali nepokryté požiadavky na údržbu sociálnych zariadení. V Košickom kraji sa z pohľadu krajského úradu úroveň finančného zabezpečenia plnenia úloh v jednotlivých odvetviach vďaka oddlženiu v závere roka výrazne zvýšila, s výnimkou odvetvia školstva, v ktorom nedošlo k úplnému oddlženiu a zadlženosť pretrváva aj napriek všetkým opatreniam, ktoré boli prijaté v rámci znižovania výdavkov. Obdobné problémy boli aj v ostatných krajoch.

II.5. Sústava organizácií hospodárskeho riadenia 
          je uvedená v prílohe č. II.5.

II.6. Formy a metódy riadenia a kontroly štátnych rozpočtových organizácií, štátnych príspevkových organizácií a zariadení v zriaďovateľskej pôsobnosti

	Riadiaca činnosť bola vykonávaná  prostredníctvom záväzných ukazovateľov rozpočtu, formou pravidelných metodických porád k účtovným závierkam, vydávaním metodických pokynov a usmernení a osobnými konzultáciami, ktoré sa využívali pri takým zmenách, ako sú delimitácie jednotlivých organizácií a pod.. Všeobecné formy a metódy riadenia sú prispôsobené požiadavkám legislatívnych zmien v oblasti rozpočtovania, financovania a účtovníctva na základe potrieb príslušných ministerstiev. Na správnosť vedenia účtovníctva, dodržiavanie zákona o účtovníctve a účtovnej osnovy pre rozpočtové a príspevkové organizácie, na správnosť zúčtovania výsledkov inventarizácie bola zameraná metodicko-kontrolná činnosť.

	Podiel čerpania finančných prostriedkov vynakladaných na činnosť štátnych rozpočtových organizácií, štátnych príspevkových organizácií a zariadení v zriaďovateľskej pôsobnosti KÚ a OÚ na celkovom čerpaní rozpočtov kapitol KÚ  je uvedený v prílohe č. II.6.

III.	Personálne zabezpečenie, budovanie automatizovaného  informačného systému, materiálno-technické a priestorové zabezpečenie
III.1. Personálne obsadenie  odborov a ďalších organizačných útvarov

III.1.1. Evidenčný počet zamestnancov 

Vláda Slovenskej republiky uznesením  č. 805 z  9. októbra 2000 k návrhu  štátneho rozpočtu na rok 2001  v súlade s rozpisom rozpočtu,  jeho záväzných ukazovateľov, limitov a úloh schválila limit celkového počtu 17 521 zamestnancov aparátu KÚ a OÚ.

Z dôvodu  prechodu pôsobnosti stavebných úradov z MDPT SR na KÚ podľa zák. č. 195/2000 Z.z. o telekomunikáciách bolo z rozpočtovej kapitoly tohto ministerstva delimitovaných do rozpočtových kapitol KÚ 24 zamestnancov, čím sa zvýšil celkový limit počtu zamestnancov na 17545, z toho v  OÚ na 15 182,4 zamestnancov  a v KÚ na 2 362,6  zamestnancov.

V priebehu roka 2001 bol tento limit počtu zamestnancov KÚ a OÚ upravovaný a od 1. 6. 2001, podľa bodu D.2. uznesenia vlády SR č. 805/2000 k návrhu zákona o štátnom rozpočte na rok 2001, v súlade s ustanovením § 4 zákona  č. 472/2000 Z.z. o štátnom rozpočte na rok 2001 a s ustanovením §13 ods. 3 zákona NR SR č. 303/1995 Z.z. o rozpočtových pravidlách v znení neskorších predpisov,   zvýšený o 16 zamestnancov. Následne podľa bodu C.1. uznesenia vlády SR č. 821 zo dňa 8. septembra 2001 k správe o činnosti KÚ a OÚ za rok 2000 bol limit počtu zamestnancov  KÚ a OÚ  odborov sociálnych vecí s účinnosťou od 1. septembra 2001 zvýšený o  80 zamestnancov. Po úpravách v roku 2001 sa dosiahol počet 17 641 zamestnancov, z toho v OÚ 15 272,4   a v KÚ 2 368,6  zamestnancov. Evidenčný počet zamestnancov k 31. 12. 2001 bol 17 380,93 (príloha č. 1).

	Obdobne aj v r. 2001 pri rozpise počtu zamestnancov prednostovia KÚ a OÚ dbali, aby najfrekventovanejšie  úseky štátnej správy  boli v rámci možností zodpovedajúco personálne zabezpečené. Napriek tomu jednotlivé ústredné orgány štátnej správy s rozpisom na ich odvetvových úsekoch štátnej správy vyjadrili nesúhlas a požadovali zvýšenie, konkrétne na úseku životného prostredia, kde počet zamestnancov nie je dostatočný na zabezpečenie plnenia úloh vyplývajúcich z transformačných procesov a so vstupom Slovenskej republiky do Európskej  únie v oblasti životného prostredia, a na ktorom okrem potreby zvýšiť  počet zamestnancov  pretrváva aj požiadavka na zabezpečenie  ich odbornej prípravy.

	Problematická  je situácia na úseku informatiky, najmä OÚ, v ktorých je činnosť zabezpečovaná len jedným alebo dvoma  zamestnancami, čo môže viesť k  znefunkčneniu automatizovaného informačného systému úradu  a jeho činnosti. Ministerstvo vnútra SR ako koordinátor informačného systému upozorňuje na ohrozenie efektívneho  využívania finančných prostriedkov investovaných do informačno-komunikačných technológií.
	
Napriek skutočnosti, že na úseku sociálnych vecí bol zvýšený počet zamestnancov, i naďalej pretrváva na tomto úseku veľmi kritická situácia v personálnom zabezpečení, vzhľadom na zvyšujúci sa počet občanov odkázaných na štátnu sociálnu pomoc, nezamestnanosť a pod. Dôsledkom týchto skutočností je neustály nárast výkonov na tomto úseku, neúmerná zaťaženosť zamestnancov, a preto je nevyhnutné tieto úseky personálne posilniť.  

Ministerstvo práce  sociálnych vecí a rodiny Slovenskej republiky vypracovalo dôkladnú analýzu stavu personálneho zabezpečenia odborov sociálnych vecí na úseku kompenzácie zdravotne ťažko postihnutých, úseku dávok sociálnej pomoci a úseku sociálno-právnej ochrany a prevencie. 

Na základe výsledkov analýzy a vychádzajúc z potreby nevyhnutného riešenia problémov spojených s drogovými závislosťami detí a mládeže,  potrebou predchádzania rôznych sociálno-patologických javov, zabezpečenie terénnej sociálnej práce vo vzťahu k občanom, ktorí potrebujú osobitnú  pomoc, zabezpečenie posudzovania potrieb občanov s ťažkým zdravotným postihnutím na účely kompenzácie sociálnych dôsledkov ťažkého zdravotného postihnutia a iných úloh na odbore sociálnych vecí, navrhlo Ministerstvo práce  sociálnych vecí a rodiny Slovenskej republiky zvýšenie počtu funkčných miest v odboroch sociálnych vecí krajských úradov a okresných úradov o 250.  Ministerstvo navrhlo riešiť aj potrebu očkovania zamestnancov odborov sociálnych vecí, ktorí prichádzajú do kontaktu s rizikovou skupinou občanov a kompenzovať tento dôsledok v rámci odmeňovania osobitným príplatkom, zaoberať sa určením konkrétneho správcu pri správe majetku štátu, kde patria aj pohľadávky predpisované týmito odbormi, pretože ich vymáhanie nepatrí do činnosti týchto odborov.

Zákonom č. 139/2002 Z. z. o rybárstve došlo s účinnosťou od 1.4.2002 k presunu kompetencii, ktorá  patrila do pôsobnosti obcí podľa zákona č. 369/1990 Zb. o obecnom zriadení a  ktoré ju vykonávali od vzniku obecnej samosprávy, t.j. od roku 1991 na krajské a okresné úrady, odbory pozemkové, poľnohospodárstva a lesného hospodárstva.

Napriek tomu že, podľa  § 37 a § 38 citovaného zákona boli rozšírené úlohy krajských úradov a okresných úradov,  predkladateľ pri príprave návrhu zákona nekvantifikoval  objem finančných prostriedkov na mzdy, platy, služobné príjmy a ostatné osobné vyrovnania,  odvody do poistných fondov a príspevky do Národného úradu práce a výdavky na tovary a ďalšie služby na počet zamestnancov vykonávajúcich tieto činnosti na obciach, ani nekvantifikoval požiadavky na zvýšenie počtu zamestnancov krajských úradov a okresných úradov.  Preto v roku 2002  nebolo s účinnosťou zákona realizované  navýšenie počtu  zamestnancov  krajských úradov a okresných úradov. 

Výkon štátnej správy na krajských úradoch a okresných úradoch je viazaný predovšetkým na:
•	ustanovovanie a odvolávanie rybárskeho hospodára
•	vydávanie rybárskych lístkov a vedenie ich evidencie
•	ustanovovanie a odvolávanie rybárskej stráže a vedenie evidencie členov rybárskej stráže
•	ukladanie pokút za správne delikty a priestupky
•	prejednávanie priestupkov
•	odvolacie konania
Vzhľadom na ucelenosť agendy, ktorá je upravená v ustanovení §§ 37, 38 cit. zákona, si kvalitný výkon štátnej správy vyžaduje personálne dobudovanie odborov pozemkových, poľnohospodárstva a lesného hospodárstva krajských úradov a okresných úradov.
Ministerstvo vnútra Slovenskej republiky v spolupráci s krajskými úradmi vypracovalo kvantifikáciu  personálneho zabezpečenia výkonu činností podľa zákona č. 139/2002 v počte 82 funkčných miest. 

1. januára 2002 nadobudol účinnosť zákon č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov. Podľa § 19 citovaného zákona bola od 1.1.2002 zverená krajským úradom a okresným úradom pôsobnosť vo veciach ukladania pokút. Zabezpečenie výkonu uvedenej pôsobnosti spôsobuje krajským úradom a okresným úradom značné problémy z hľadiska ich personálneho zabezpečenia, nakoľko v súvislosti s prijatím zákona neboli zvýšené limity počtu zamestnancov aparátu krajských úradov a okresných úradov a v rozpočtoch kapitol krajských úradov neboli zohľadnené výdavky na túto novú pôsobnosť.

Ministerstvo financií Slovenskej republiky po skúsenostiach okresných úradov pri konaní o pokutách podľa tohto zákona od 1. januára 2002  kvantifikovalo potrebu úpravy počtu zamestnancov krajských úradov a okresných úradov o 170 funkčných miest. 

	 V súvislosti s prechodom pôsobností podľa zákona č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky k  1. 1. 2002, KÚ a OÚ ku koncu roka  2001, resp. začiatkom roka 2002 vykonali opatrenia na delimitáciu príslušného počtu zamestnancov a počtu  funkčných miest. Na úseku matrík to tvorilo 580,42 funkčných miest, na úseku civilnej ochrany obyvateľstva 16, na úseku ochrany prírody sa dodatočne vyčíslilo 24,8  funkčných miest. Z dôvodu zrušenia pôsobnosti KÚ a OÚ na úseku regionálneho rozvoja  boli k 1. 1. 2002 vykonané opatrenia na viazanie 146,3 funkčných miest a na úseku cestovného ruchu 44,8 funkčných miest. Takto sa  realizáciou prechodu pôsobností z KÚ a OÚ k 1. januáru 2002 a zrušením ich pôsobnosti na úseku regionálneho rozvoja a cestovného ruchu  pripravilo zníženie   počtu  zamestnancov KÚ  o 812,32. Vyčlenením  úsekov štátnej správy do špecializovanej miestnej štátnej správy  sa pripravila delimitácia 2 105,9 zamestnancov KÚ a OÚ na úseku katastra nehnuteľností,  579 zamestnancov na úseku požiarnej ochrany a  74,9 zamestnancov na úseku kultúry. Okrem toho na úseku kultúry bolo pripravených 26,0 zamestnancov pre samosprávu vyšších územných celkov. 

III.1.2. Skladba pracovných funkcií 

Na výkon pôsobnosti  KÚ a OÚ na jednotlivých úsekoch  štátnej správy sú zamestnanci zaradení do jednotlivých odborov a ďalších organizačných útvarov. Z celkového počtu 17 380,93 zamestnancov KÚ a OÚ k 31. 12. 2001 najvyšším počtom, a to 3 476,89 zamestnancov bol  zabezpečovaný výkon pôsobnosti na úseku sociálnych vecí, čo je adekvátne frekventovanosti činnosti. Na úseku katastra nehnuteľností bolo 2 023,05 zamestnancov, 1 552,04 na úseku školstva, 1 368,7 na úseku  vnútornej správy, 1 314,94 na úseku životného prostredia. Ďalšie úseky činnosti sú obsadené nižším počtom zamestnancov.

Podľa zaradenia do platových tried je najvyšší počet zamestnancov, a to  5 626,76 zaradený do ôsmej platovej triedy, 3 180,10  do siedmej a   3 028,63 zamestnancov do deviatej platovej triedy (príloha č. III.1.2.).

III.2. Starostlivosť o odbornú prípravu zamestnancov

Odbornú prípravu - adaptačné prípravné štúdium  zamestnancov KÚ a OÚ podľa nariadenia vlády SR č. 157/1997 Z.z. o osobitných kvalifikačných predpokladoch...  uskutočňoval predovšetkým Inštitút pre verejnú správu v Bratislave, a to aj vo  svojich vzdelávacích strediskách v Banskej Bystrici a  Košiciach v rámci svojho rozpočtu, čo predstavovalo 83,8 % z celkového objemu určeného na všetky vzdelávacie aktivity. Na vzdelávaní sa podieľala  aj Stredná škola požiarnej ochrany v Žiline, Vzdelávací a technický ústav CO v Slovenskej Ľupči, vzdelávacie zariadenia iných ministerstiev, napr. Ústav vzdelávania a služieb a Slovenská agentúra životného prostredia.

Počty absolventov jednotlivých častí štúdia boli  limitované rozpočtovými prostriedkami inštitútu, KÚ a OÚ. Teoretickú všeobecnú časť štúdia absolvovalo 2069  zamestnancov oproti  1477 v roku 2000,  teoretickú odbornú časť štúdia 2034 oproti 1888 v roku 2000,  teoretickú všeobecnú časť určenú pre riadiacich zamestnancov 396 oproti 328 v roku 2000 a záverečný seminár 1815 oproti 1533 v roku 2000  (prílohy č. III.2.1., III.2.2. a III.2.3.). K 31. 12. 2001 cca 5000 zamestnancov neabsolvovalo požadovanú odbornú prípravu.
	
	V nadväznosti na zákon č. 312/2001 Z. z. o štátnej službe a o zmene a doplnení niektorých zákonov Ministerstvo vnútra SR upravilo podmienky absolvovania adaptačného prípravného štúdia v období od    5. 11. 2001  do 31. 5. 2002 s cieľom  umožniť príslušným zamestnancom absolvovať štúdium, ktoré je súčasťou podmienok na prijatie do dočasnej štátnej služby. Bez splnenia tejto podmienky (týkajúcej sa   cca 5000 zamestnancov) by po 31.5.2002 hrozilo ochromenie činnosti KÚ a OÚ. Preto inštitút pripravil po dohode s KÚ uskutočňovanie teoretickej časti štúdia aj na krajských úradoch a túto formu uskutočnil KÚ v Žiline. Vytvorenie podmienok pre absolvovanie odbornej prípravy uvedeného počtu zamestnancov vyžaduje aj príslušné finančné zdroje, ktoré prekračujú objem výkonov pokrytých kontraktom medzi MV SR a inštitútom v roku 2002; v roku 2001 bol kontrakt uzavretý na 25 117 osobodní v cene 14 317 tis. Sk, v roku 2002 je uzavretý na 27 870 osobodní a 13 583 tis. Sk, potreba je však minimálne 42 210 osobodní a 21 965 tis. Sk.. Objem týchto zvýšených výkonov predstavujúcich cca 8 mil Sk nie je pokrytý v rozpočtovej kapitole MV SR ani v rozpočtových kapitolách krajských úradov.

		Realizované boli aj ďalšie vzdelávacie aktivity, najmä odborné semináre zamerané na aplikáciu najnovších právnych predpisov, napr. novely zákona o sociálnej pomoci, Zákonníka práce, zákona o štátnej službe,  zákona o verejnej službe a  zákona o ochrane utajovaných skutočností. 

	Oproti r. 2000 nenastali výraznejšie zmeny vo vzdelanostnej štruktúre zamestnancov. K 31.12.2001  malo vysokoškolské vzdelanie 36,5 % zamestnancov, vyššie odborné, úplné stredné odborné a úplné stredné vzdelanie malo 61,2 % a stredné a základné vzdelanie 2,3 % zamestnancov. Oproti predchádzajúcemu roku sa mierne zvýšil podiel zamestnancov s vysokoškolským vzdelaním, v ktorom bolo najviac  zastúpené   technické zameranie (34,2 %),  poľnohospodárske a lesnícke (14,0 %), obidve s poklesom o 0,3 %. Podiel zamestnancov s vysokoškolským právnickým vzdelaním bol  10, 8 %, čo je pokles o 0,1 %, a ekonomickým 11,3 %, čo je zvýšenie o 0,1% (prílohy č. III.2.4. a III.2.5.).

III.3.	Realizácia a budovanie automatizovaného informačného systému
III.3.1.	Vybavenosť informačného systému výpočtovou a komunikačnou technikou a sieťovými formami jej využitia

KÚ a OÚ sú vybavené 13 936 kusmi PC, z ktorých 63 % tvoria pentiá, 24 % 486, 9 % 386, 2 % 286, 2% XT a iné (príloha č. III.3.1.1), 11 502 tlačiarňami, z ktorých je 53 % ihličkových, 2,6 % rýchlotlačiarní, 30 % laserových a 14,4 % atramentových. Do celkovej vybavenosti patrí aj 596 modemov, 2989 CD ROM, 263 scannerov, 356 streamerov, 156 ZIP mechaník,12 JAZZ mechaník a 266 napaľovačiek CD (príloha č. III.3.1.2). Majú vybudovaných 283 LAN (príloha č. III.3.1.3). Existuje prepojenie  lokálnych sietí KÚ a OÚ s lokálnymi sieťami MV SR a IVES Košice v rámci  globálnej počítačovej  siete  sekcie verejnej správy  MV SR, VSNET.

III.3.2.	Vybavenosť systémovým programovým vybavením a štandardným APV

Najpoužívanejším operačným systémom na krajských úradoch a okresných úradoch je Win 9x, avšak využívajú sa aj systémy MS DOS a Win 3.11. Zo sieťových operačných systémov je najpoužívanejší  Novell NetWare 5.x, Novell NetWare 4.1x a SCO UNIX 7. Ako kancelársky software sú najpoužívanejšie produkty MS Office, najčastejšie verzia MS Office 97, ďalej T602 a PC Suite 602. Zo systémových nástrojov sa najviac používa NOD, Toolkit, Norton Commander a Internet Explorer. V porovnaní s r. 2000 bol zaznamenaný  nárast operačných systémov Win 9x, office prostriedkov MS Office a systémových nástrojov NOD.

III.3.3.	Uplatňovanie typizovaného aplikačného programového vybavenia v informačnom systéme podľa odborov

Aplikačné programové vybavenie (APV) na jednotlivých odboroch KÚ a OÚ zabezpečujú gestorské ministerstvá ako typizované APV. Len v malom  percente si ich úrady  zabezpečujú samostatne (prílohy č. III.3.3.1 a III.3.3.2.). Na krajských úradoch je evidovaných 84 aplikačných programových produktov a na OÚ 89.

Vo väčšej miere sú používané programy od IVES Košice, ktoré sú programované v prostredí programovacieho jazyka Clipper 5.0 alebo FOXPRO 2.5. a pracujú prevažne v prostredí MS DOS, v sieťovom prostredí Novell v architektúre FILE SERVER, čo spôsobuje,  menšiu kvalitu výstupov, malú priepustnosť údajov v počítačových sieťach, slabú ochranu pred poškodením údajov, chybovosť pri aktualizáciách programov a  pomalosť. Z tohto dôvodu je potrebné zastaralé MS DOS aplikácie softvérových produktov IVES-u Košice nahradiť riešeniami v prostredí MS Windows na platforme klient/server. V celom rozsahu sa využíval Administratívny systém úradu, Dochádzkový systém, Pohľadávky a Evidencia priestupkov.

III.3.4. Stav a využitie počítačovej siete SVS MV SR VSNET

Uzlami siete VSNET sú KÚ a OÚ, matričné úrady, sekcia verejnej správy MV SR a organizácia IVES. Pripojenia jednotlivých uzlov do siete sú realizované rôznymi, zväčša satelitnými spojeniami. Prepojenia v rámci uzlov sú realizované prostredníctvom mikrovlných spojení a pevnými linkami ST a. s. a Energotelu a. s. Správu počítačovej siete VSNET vykonáva Centrálne pracovisko správy siete (CPSS), ktoré sídli v IVES, odkiaľ sú riadené základné služby siete a vykonáva sa  monitoring prevádzky siete. (V prílohe III.3.4 sú uvedené služby servrov siete VSNET.)

III.3.5.	Personálne zabezpečenie informačného systému na úseku informatiky

Personálne zabezpečenie informačného systému KÚ a OÚ (príloha č. III.3.5). zo vzdelanostného hľadiska, keď vyše 2/3 zamestnancov má vysokoškolské vzdelanie, 1/3 stredoškolské a malé percento bakalárske vzdelanie,  je na dobrej úrovni. Väčšie rozdiely sú v Bratislavskom kraji, kde viac informatikov má stredoškolské vzdelanie. Najpriaznivejšia situácia je v Trenčianskom kraji, v ktorom až 80% informatikov má vysokoškolské vzdelanie. Adaptačné prípravné štúdium  absolvovalo 60 % zamestnancov.

Úlohy na úseku informatiky KÚ a OÚ zabezpečuje 341 zamestnancov v oddelení informatiky a spisovej služby, z ktorých  je  64 % so vzdelaním vysokoškolským, 3 % bakalárskym  a 32 % stredoškolským. V ďalšom období je potrebné riešiť počet zamestnancov na úseku informatiky tých OÚ, v ktorých  je táto  činnosť zabezpečovaná len jedným alebo dvoma zamestnancami, čo môže vážne ohroziť spoľahlivosť a kvalitu činnosti úradu. 

III.3.6. Analýza stavu a trendov budovania a prevádzky informačného systému

Najväčším počtom, a to 2 156 PC sú vybavené KÚ a OÚ v Prešovskom kraji a najmenším počtom 1 328 v Trnavskom kraji. Z celkového počtu počítačov je do lokálnych počítačových sietí (LAN) úradov pripojených 65 %. Oproti roku 2000 vzrástol počet PC o 10 % (počet pentií o cca 22%), počet tlačiarní o 10 %. KÚ a OÚ majú vybudovaných 283 lokálnych počítačových sietí zapojených do siete VSNET, v ktorej majú 808 servrov. Počet sietí LAN ostal oproti roku 2001 nezmenený. Na 17 721 zamestnancov KÚ  a OÚ pripadá 13 860 počítačov a na jedného zamestnanca  0,78 (príloha č.III.3.6.).  Najlepšie boli  počítačmi vybavené katastrálne odbory, v ktorých  na 2002 zamestnancov pripadlo 2366 počítačov  týchto odboroch a ktoré mali najväčší počet automatizovane spracovávaných agend a odbor organizačný  (1675 zamestnancov, 1720 PC). Na úradoch sa používa 90 typizovaných aplikácií. Prehľad o počte  používaných  aplikácií je uvedený v prílohe č. III.3.6.1.

III.3.7.	Úroveň vedenia správy registratúry a využitia administratívneho systému úradu

	Najlepšie výsledky v tejto činnosti  dosiahli OÚ v Prievidzi, OÚ v Považskej Bystrici, OÚ v Kežmarku, OÚ v Malackách, OÚ v Tvrdošíne. Najhoršie zabezpečenie úseku správy registratúry je  v OÚ v Stropkove, ktorý doteraz nepoveril žiadneho zamestnanca funkciou správcu registratúry (jeho úlohy čiastočne plní sekretárka prednostu úradu), nevytvoril podmienky na zriadenie registratúrneho strediska úradu ani na vytvorenie väčších príručných registratúr (zamestnanci úradu si ponechávajú vybavené spisy u seba) a nezaviedol automatizovaný systém správy registratúry ani na jednom z organizačných útvarov.

	Činnosť registratúrneho strediska bola na mnohých úradoch podmienená jeho malou kapacitou, resp. nedostatočným materiálno-technickým vybavením. Jednu z najvýznamnejších úloh r. 2001, a to vyraďovanie registratúrnych záznamov tzv. predchodcov KÚ a OÚ splnila väčšina úradov v požadovanom termíne,  na požadovanej úrovni a definitívne ju ukončilo 37 úradov. Pozitívne je hodnotené zvyšovanie počtu organizačných útvarov, ktoré nahradili neautomatizovaný systém správy registratúry evidovaním záznamov a spisov prostredníctvom ASU. Problémom naďalej zostáva vybavenie KÚ a OÚ čiastočne nevyhovujúcou výpočtovou technikou, čo v mnohých prípadoch spôsobuje averziu zamestnancov k dodržiavaniu základných ustanovení registratúrneho poriadku najmä v časti “evidovanie”. MV SR negatívne hodnotí porušovanie svojho usmernenia vo veciach formálnej úpravy záznamov takmer všetkými KÚ a OÚ.

III.4. Priestorové zabezpečenie

	V roku 2001 bola ukončená administratívna budova pre OÚ v Novom Meste  nad Váhom  o RN 257 683 tis. Sk, čím sa získalo 7075 m^2 podlahovej plochy, z ktorých 2641 m^2  je kancelárskych priestorov. V Trenčianskom kraji  na základe uznesenia vlády SR č. 410/1999  bola zastavená   výstavba “Budovy štátnej správy Krajského mesta Trenčín” a rekonštrukcia budovy ZDA v Ilave. Boli ukončené  rekonštrukcie  budov pre KÚ v Žiline a OÚ  v kraji. V Prešovskom kraji boli v rokoch 1996-2001  vykonané rekonštrukcie vlastných budov OÚ v Levoči, Sabinove, Stropkove a Kežmarku, pritom neukončená zostala II. etapa rekonštrukcie Župného domu pre OÚ v Levoči. Pokračuje sa v rekonštrukcii a nadstavbe budovy KÚ v Trnave. Výrazne sa zmení umiestnenie OÚ v Pezinku po dokončení rozostavanej administratívnej budovy.

	V Košickom kraji  v roku 2001 bola  dokončená  rekonštrukcia objektov pre OÚ Košice III s rozpočtovým nákladom 27,2 mil. Sk a kolaudačné rozhodnutie bolo vydané  3. 12. 2001. Stále nie je doriešená výstavba novej administratívnej budovy pre OÚ v Sobranciach. Pôvodne bola stavba odsúhlasená s rozpočtovým nákladom 34 mil. Sk s termínom začatia 09/97  a dokončenia 12/98. Práce na stavbe, na ktorej bolo prestavaných  24,3 mil. Sk  a na jej dokončenie je potrebných 46 mil. Sk,  bola  v januári 1999 zastavená.

	Nevyhovujúce je priestorové zabezpečenie OÚ Bratislava I, II a IV, ktorých pracoviská sú rozmiestnené na 21 miestach a OÚ Bratislava V, kde sa uvažuje s definitívnym riešením v budove KOMÉNIUM na Romanovej ul.. Rovnako je  nevyhovujúco  umiestnený OÚ v Senici,  a to v 5 budovách a k lepšiemu sa nezmenilo ani umiestnenie Okresného úradu v Skalici. V Prešovskom kraji sa z rámca vyhovujúceho stavu vymykajú OÚ v Poprade, Starej Ľubovni a v Medzilaborciach. V Banskobystrickom kraji nastane zlepšenie v OÚ v Detve a Krupine po dokončení výstavby administratívnych budov. Potrebné je doriešiť umiestnenie Okresného úradu v Revúcej, ktorý sídli  v prenajatých priestoroch. 

	V rámci súčasného priestorového zabezpečenia krajských a okresných úradov je taktiež potrebné venovať pozornosť aj prístupnosti sídiel týchto úradov osobám s obmedzenou schopnosťou pohybu a vykonať potrebné úpravy v záujme bezbariérovosti. Tieto úpravy sú však limitované finančnými možnosťami štátneho rozpočtu.

Záver

Zo správy  vyplýva, že činnosť krajských úradov a okresných úradov bola aj v roku 2001 náročná a vysoko frekventovaná.  Svedčí o tom  počet vydaných rozhodnutí v správnom konaní, ktorý oproti r. 2000  vzrástol o 85 770. Napriek zvyšujúcej sa frekventovanosti činnosti krajských  úradov a okresných úradov opätovne došlo k zvýšeniu kvality rozhodovacieho procesu, čo možno dokumentovať znížením počtu odvolaní o viac ako 10 % a   znížením opodstatnenosti odvolacieho konania o 0,03%.

Obdobne ako v ostatných rokoch k nárastu činnosti došlo najmä na úseku sociálnych vecí a na úseku katastra nehnuteľností, ktorý bol spolu s úsekom  požiarnej ochrany vyčlenený z pôsobnosti krajských úradov a okresných úradov. 

Napriek rozpočtovým opatreniam vykonávaným v priebehu roka 2001 sa výraznejšie  nepodarilo znížiť zadlženosť krajských úradov a okresných úradov, ktorá vznikla zo zadlženia  nimi zriaďovaných štátnych rozpočtových organizácií a štátnych  príspevkových organizácií. 

V dôsledku nedostatku finančných   prostriedkov sa prejavujú nedostatky vo vybavenosti úradov výpočtovou technikou, právnymi predpismi, a to aj  v elektronickej podobe a v kancelárskom vybavení. Nedostatok finančných prostriedkov sa taktiež prejavuje v cestovnom a v nízkych limitoch na telefónne hovory. V niektorých prípadoch dochádza k utlmovaniu činností, ktoré sú viazané na výkon v teréne, najmä v dôsledku znižovania nákladov na pohonné hmoty, konkrétne v plnom rozsahu nie je vykonávaný štátny odborný dozor na úseku cestnej dopravy a  štátny odborný dozor nad pozemnými komunikáciami, na úseku sociálnych vecí vykonávanie terénnej sociálnej práce a kontroly. Na niektorých úsekoch štátnej správy nie je v požadujúcom rozsahu vykonávané odborné vzdelávanie zamestnancov. 

Niektoré ústredné orgány štátnej správy, ktoré  odvetvovo riadia výkon štátnej správy na jednotlivých úsekoch v pôsobnosti krajských úradov a okresných úradov opätovne poukazujú na  personálne obsadzovanie jednotlivých  úsekov štátnej správy. Ide napr. o Ministerstvo školstva SR, ktoré opakovane poukazuje na personálne obsadenie odborov školstva, mládeže a telesnej kultúry okresných úradov, z ktorých niektoré sú poddimenzované a iné predimenzované.  Najvýraznejšie sa to však,  s ohľadom na vysokú frekventovanosť činností,  prejavuje na úseku sociálnych vecí, a to aj  napriek  zvýšeniu jeho počtu zamestnancov v roku 2001. Nárast prác a zvyšovanie frekventovanosti činnosti je spôsobované najmä vykonávaním nových pôsobností, ktoré sú podľa osobitných zákonov zverené do pôsobnosti krajských úradov a okresných úradov bez posilnenia   počtom zamestnancov, napr. na úseku  ukladania pokút za neplnenie povinností zo zákonného zmluvného poistenia motorových vozidiel a na úseku rybárstva, na ktorom  bola týmto úradom zverená  vysoko frekventovaná činnosť vo veciach vydávania rybárskych lístkov. 

	Viaceré úseky štátnej správy, najmä  v pôsobnosti okresných úradov, sú obsadené na výkon činnosti jedným pracovníkom, napr. na úseku  obrany, dopravy  a cestného hospodárstva, informatiky a pôdohospodárstva, čo neumožňuje  zastupiteľnosť zamestnanca počas jeho najmä dlhodobejšej neprítomnosti na pracovisku. 

	Napriek nedostatočnému personálnemu zabezpečeniu na niektorých úsekoch štátnej správy a nadmernému pracovnému zaťaženiu zamestnancov, KÚ a OÚ v závere roka 2001 zabezpečovali aj náročné práce súvisiace s  prechodom pôsobností podľa zákona č. 416/2001 Z.z.  a s prípravou na vykonanie  inštitucionálnych zmien v organizácii miestnej štátnej správy na úsekoch požiarnej ochrany, katastra nehnuteľností a kultúry. Týkali sa predovšetkým prípravy delimitácie zamestnancov, resp. funkčných miest, delimitácií majetku, príslušného objemu finančných prostriedkov a odovzdávania spisovej dokumentácie.

	V záujme  znižovania neúmerného zaťaženia zamestnancov na jednotlivých úsekov štátnej správy a utvárania podmienok na bezproblémový  chod činnosti úradov na jednotlivých úsekoch štátnej správy  sa aj na základe požiadaviek ústredných orgánov štátnej správy navrhuje  zvýšiť počet zamestnancov KÚ a OÚ na jednotlivých úsekoch štátnej správy v potrebnom  rozsahu.

Krajské úrady a okresné úrady venovali pozornosť aj plneniu úloh vyplývajúcich zo záverov správy o činnosti krajských úradov a okresných úradov za rok 2000 tak, ako im to vyplynulo   z uznesenia vlády SR č. 821/2001.  Úlohy splnili aj jednotlivé ústredné orgány štátnej správy, okrem prípravy zmeny nariadenia vlády SR č. 157/1997 Zb. o osobitných kvalifikačných predpokladoch..., s ktorou sa počíta po vykonaní decentralizácie pôsobností a po realizácii ďalších súčastí reformy verejnej správy podľa koncepcie decentralizácie a modernizácie verejnej správy. 
	V záujme utvárania podmienok fyzickým osobám a právnickým osobám na vybavovanie si svojich záležitostí sa navrhuje utvoriť predpoklady  na jednotné určenie stránkových dní a hodín v krajských úradoch, okresných  úradoch, orgánoch špecializovanej štátnej správy, ale aj v  územnej samospráve, ktorá po prechode niektorých pôsobností z orgánov štátnej správy na obce a na vyššie územné celky bude v čoraz širšom rozsahu poskytovať služby občanom. 

	Prijatím zákona o štátnej službe sa menia určité pracovnoprávne vzťahy  na štátnozamestnanecké vzťahy, ktoré sa dotýkajú aj prednostov krajských úradov a okresných úradov. Z tohto dôvodu je potrebné túto zmenu vykonať  v  doteraz prijatých úlohách. Riešenie sa navrhuje v návrhu uznesenia vlády k tomuto materiálu.